اسلام آباد(اے پی پی) وزیراعظم نا خصوصی کمکار جان جوڑی ڈاکٹر ظفر مرزا کورونا وائرس نا معلومداری کن جوڑکروک ہیلپ لائن نا دورہ ءِ کرے، تعلقدار کمامدارآک ہیلپ لائن نا بابت ڈاکٹر ظفر مرزا ءِ حوال تسر۔ داوخت آ گپ وتران کرسا ڈاکٹر ظفر مرزا پارے کہ بنجا و صوبائی حکومت آک اواری اٹ اسہ قومی ایکشن پلان اسے آ سِخت اٹ عملدرآمد کننگ ءُ، وزیراعظم عمران خان کورونا وائرس نا ساڑی آ حالیت آتا تینٹ چاروکی ءِ کننگ ءِ اوپارے کہ حالیت آتا ہر ساہت چاروکی ءِ کننگ انگ ءِ و غٹ تعلقدار ادارہ، وزارت جانجوڑی کورونا وائرس تون مون تننگ کن ہروڑنا گام گیج آتے پک کننگ ءِ اوپارے کہ حکومت پاکستان اولیکو دے آن کورونا وائرس آن بچنگ کن گچین گام گیج آتے پک کننگ ءِ اوالس آ زور شاغا کہ پاریزی و احساس زمواری اٹ داوائرس نا تالانی ءِ توننگ کینہ ، ننےغٹ اواری اٹ کوروناوائرس نا ڈٹ کر مقابلہ ءِ کروئی ءِ، داڑآن خلوئی اف۔ اومستی پارے کہ کورونا وائرس تون مون تننگ کن ڈٹ کر مقابلہ ءِ کننگ آن جیت ننا مریک۔ اوالس آ زور شاغا کہ حکومت پاکستان نا جاری کروک پاریزی آ عملدرآمد ءِ پک کیر۔ اوپارے کہ کورونا وائرس نا بارواٹی الس ءِ آگاہی فراوان کننگ اٹ میڈیا نا بھاز بھلو کڑد اسے۔ اوپارے کہ کورونا وائرس نا بارواٹی معلومداری کن 1166آ رابطہ کننگ مریک۔ 9ہزار آن زیات کالز ہڑدے ہیلپ لائن آ موصول کننگ انگ ءِ۔
